Joe Biden, Bandaríkjaforseti, varð fyrir áfalli í gær þegar samflokksmaður hans Joe Manchin tilkynnti að hann myndi ekki styðja innviðafrumvarp forsetans.
Frumvarpið er hornsteinninn í efnahagsstefnu forsetans en það kveður á um einnar komma níu (1,9 trillion dollars) billjóna dollara fjárfestingu í innviði, heilbrigðis- og menntamál, og aðgerðir vegna loftlagsmála. Fulltrúadeildin, sem að meirihluta er skipuð Demókrötum, samþykkti frumvarpið i nóvember og er það nú í meðförum öldungadeildarinnar. Þar vandast málið fyrir Biden því þar eru hlutföllin jöfn. Þegar svo ber undir er það alla jafna atkvæði varaforsetans sem ræður úrslitum.
Öldungadeildarþingmaður Demókrata í Vestur-Virginíu, Joe Manchin, hefur hins vegar reynst samflokksmönnum sínum afar erfiður. Hann er mjög íhaldssamur og á það til að snúast á sveif með Repúblikönum, líkt og hann gerði í gær.
Biden og starfslið hans höfðu unnið ötullega að því að fá Manchin til að styðja frumvarpið en forsetanum og öðrum að óvörum steig hann fram á Fox sjónvarpsstöðinni í gær, sagðist ekki geta stutt frumvarpið og bar því við að það myndi steypa ríkissjóði í skuldir. Eins og Demókrötum hafi ekki þótt nógu slæmt að Manchin hafi hlaupist undir merkjum, þá þykir það enn verra að hann hafi tilkynnt það á Fox, stöð sem er afar höll undir Repúblikana.
Talsmaður Bidens brást illa við tíðindunum og sagði forsetann hafa verið í viðræðum við þingmanninn í góðri trú. Til hafi staðið að halda þeim viðræðum áfram og því séu sinnaskipti Manchins óskiljanleg. Forsetinn hafi þó ekki gefið upp alla von um að sannfæra Manchin um að styðja frumvarpið.
Joe Biden virðist ætla að mistakast að koma innviðafrumvarpi sínu í gegnum öldungadeildina eftir að samflokksmaður hans í Vestur-Virginíu kvaðst ekki styðja frumvarpið. 